Nariadenie Komisie (ES) č. 120/94
z 25. januára 1994,
ktoré mení a dopĺňa nariadenie (EHS) č. 1533/93 stanovujúce niektoré podrobné pravidlá podľa nariadenia Rady (EHS) č. 1766/92 o poskytovaní vývozných náhrad na obilniny a opatrenia, ktoré je potrebné prijať v prípade narušenia trhu s obilninami a ktoré mení a dopĺňa nariadenie (EHS) č. 2131/93 stanovujúce postup a podmienky predaja obilnín v držbe intervenčných agentúr
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 1766/92 z 30. júna 1992 o spoločnej organizácii trhu s obilninami [1], ako bolo zmenené a doplnené nariadením (EHS) č. 2193/93 [2] a najmä na jeho článok 13,
keďže s cieľom nezdržiavať väčšinu vývozov spoločenstva požadovaním dôkazu príchodu na miesto určenia, stanovuje nariadenie Komisie (EHS) č. 1533/933 [3], že predloženie takéhoto dôkazu sa nevyžaduje pre vyplatenie náhrad stanovených na základe vyzvania do verejnej súťaže vždy, keď sa vývoz uskutočňuje po mori; keďže takéto isté ustanovenia sú definované v nariadení Komisie (EHS) č. 2131/93 [4];
keďže v sektore obilnín jediná sadzba náhrad nižšia, ako je sadzba platná pre vývozy do všetkých tretích krajín, je sadzba platná pre vývozy do Švajčiarska, Rakúska a Lichtenštajnska; keďže podľa toho by sa malo vypracovať ustanovenie, aby sa zabezpečilo, že produkty, na ktoré bola poskytnutá sadzba náhrad pre "všetky tretie krajiny", nebudú vyvezené do vyššie uvedených krajín; keďže v dôsledku toho náhrada stanovená na základe vyzvania do verejnej súťaže by mala byť upravená pre vývozy určené pre tieto krajiny;
keďže s cieľom zabezpečiť, aby sa vývozy uskutočňovali po mori, článok 14 nariadenia (EHS) č. 1533/93 a článok 17 (3) nariadenia (EHS) č. 2131/93 stanovuje, že minimálna veľkosť lodí vhodných pre námornú dopravu má byť 2500 brutto registrovaných ton; keďže sa potvrdilo, že pojem "brutto registrovaná tona" nie je najvhodnejší pre účely vyššie uvedených cieľov; keďže pre takéto účely je vhodnejšie brať skutočne naložené množstvá ako referenciu; keďže v dôsledku toho by mali byť zmenené a doplnené nariadenia (EHS) č. 1533/93 a (EHS) č. 2131/93;
keďže opatrenia stanovené v tomto nariadení sú v súlade so stanoviskom Riadiaceho výboru pre obilniny,
PRIJALA TOTO NARIADENIE:
Článok 1
Nariadenie (EHS) č. 1533/93 sa týmto mení a dopĺňa nasledovne:
1. Prvý odsek článku 14 nahrádza nasledovný text:
"Bez ohľadu na článok 18 nariadenia (EHS) č. 3665/87 dôkaz o ukončení colných formalít pre uvoľnenie na spotrebu sa nebude vyžadovať pre vyplatenie náhrad stanovených na základe vyzvania do verejnej súťaže pod podmienkou, že prevádzkovateľ poskytne dôkaz, že množstvo najmenej 1500 ton obilninových produktov opustilo colné územie spoločenstva na palube lode vhodnej pre námornú dopravu."
2. Vkladá sa nasledovný článok 14a:
"Článok 14a
V prípade, keď prevádzkovateľ poskytne dôkaz o ukončení colných formalít pre uvoľnenie na spotrebu vo Švajčiarsku, Rakúsku alebo Lichtenštajnsku, bude suma vývoznej náhrady pre "všetky tretie krajiny" stanovená na základe vyzvania do verejnej súťaže znížená o rozdiel medzi touto sumou a sumou vývoznej náhrady platnej pre vyššie uvedené miesta určenia v dni udelenia zmluvy."
Článok 2
Druhá zarážka článku 17 (3) nariadenia (EHS) č. 2131/93 týmto nahrádza nasledovný text:
"- dôkaz uvedený v článku 18 nariadenia (EHS) č. 3665/87 bol poskytnutý. Ale záruka bude uvoľnená, keď prevádzkovateľ poskytne dôkaz, že množstvo najmenej 1500 ton obilninových produktov opustilo colné územie spoločenstva na lodi vhodnej pre námornú dopravu. Takýto dôkaz bude poskytnutý nasledovným prehlásením potvrdeným kompetentným orgánom na kontrolnej kópii uvedenej v článku 6 nariadenia (EHS) č. 3665/87 na samostatnom administratívnom doklade alebo na národnom doklade preukazujúcom, že tovar opustil colné územie spoločenstva:
Exportación de cereales por vía marítima; artículo 17 del Reglamento (CEE) no 2131/93
Eksport af korn ad søvejen - Artikel 17 i forordning (EØF) nr. 2131/93
Getreideausfuhr auf dem Seeweg - Verordnung (EWG) Nr. 2131/93 Artikel 17
Εξαγωγή σιτηρών διά θαλάσσης - Άρθρο 17 του κανονισμού (ΕΟΚ) αριθ. 2131/93
Export of cereals by sea - Article 17 of Regulation (EEC) No 2131/93
Exportation de céréales par voie maritime - Règlement (CEE) no 2131/93, article 17
Esportazione di cereali per via marittima - articolo 17 del regolamento (CEE) n. 2131/93
Uitvoer van graan over zee - (EEG) nr. 2131/93, artikel 17
."
Článok 3
Toto nariadenie nadobudne účinnosť v tretí deň nasledujúci po jeho uverejnení v Úradnom vestníku Európskych spoločenstiev.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 25. januára 1994